ঘূর্ণক গুপ্তলিখন যন্ত্র
ঘূর্ণক গুপ্তলিখন যন্ত্র বা সংক্ষেপে ঘূর্ণক যন্ত্র এক ধরনের তড়িৎ-যান্ত্রিক ধারাবাহিক গুপ্তলিখন যন্ত্র যেটি বিংশ শতাব্দীতে গোপন বার্তা গুপ্তায়ন ও বিগুপ্তায়নের জন্য ব্যবহৃত হত। ১৯২০-এর দশক থেকে ১৯৭০-এর দশক পর্যন্ত ঘূর্ণক গুপ্তলিখন যন্ত্রগুলি গুপ্তলিখনবিদ্যার সর্বাধুনিক প্রযুক্তি হিসেবে ব্যাপকভাবে ব্যবহৃত হত। সম্ভবত সবচেয়ে বিখ্যাত ঘূর্ণক গুপ্তলিখন যন্ত্রটি হল জার্মানদের তৈরি এনিগমা যন্ত্রটি, যেটি থেকে নির্গত গুপ্ত সংকেতগুলি দ্বিতীয় বিশ্বযুদ্ধের সময় মিত্রশক্তি বিগুপ্তায়িত করতে সক্ষম হয়েছিল।